На основу члана 24. став 1. тачка 2) и члана 55. став 3. Закона о избору народних посланика („Службени гласник РС”, број 14/22) и члана 8. став 1. Закона о избору председника Републике („Службени гласник РС”, број 14/22),

Републичка изборна комисија, на седници одржаној 12. фебруара 2022. године, донела је

**У П У Т С Т В О**

О НАЧИНУ ОСТВАРИВАЊА ПРАВА БИРАЧА НА ИНФОРМАЦИЈУ О ТОМЕ ДА ЛИ ЈЕ У ИЗВОДУ ИЗ БИРАЧКОГ СПИСКА ЕВИДЕНТИРАНО ДА ЈЕ ГЛАСАО

**I. УВОДНА ОДРЕДБА**

**Предмет упутства**

**Члан 1.**

Овим упутством прописује се начин на који бирач може да оствари право на информацију о томе да ли је у изводу из бирачког списка евидентирано да је гласао на изборима за народне посланике, односно изборима за председника Републике (у даљем тексту: избори).

**II. ПОДНОШЕЊЕ ЗАХТЕВА**

**Надлежност за давање информација**

**Члан 2.**

(1) Сваки бирач има право да општинској изборној комисији, градској изборној комисији или изборној комисији градске општине Града Београда (у даљем тексту: локална изборна комисија), после одржаних избора, поднесе захтев за добијање информације о томе да ли је у изводу из бирачког списка евидентирано да је гласао на изборима.

(2) Захтев из става 1. овог члана бирач подноси локалној изборној комисији према месту пребивалишта.

(3) Бирач који је био уписан у извод из бирачког списка за гласање на бирачком месту у иностранству има право да Републичкој изборној комисији (у даљем тексту: Комисија), после одржаних избора, поднесе захтев за добијање информације о томе да ли је је у изводу из бирачког списка евидентирано да је гласао на изборима.

**Садржина захтева и обрасци**

**Члан 3.**

(1) Захтев бирача за добијање информације о томе да ли је у изводу из бирачког списка евидентирано да је гласао на изборима, као и захтев за увид у извод из бирачког списка у циљу провере да ли је у изводу из бирачког списка евидентирано да је гласао на изборима (у даљем тексту: захтев), мора да садржи: име и презиме, јединствени матични број грађана, место и адресу пребивалишта, контакт телефон и потпис подносиоца захтева, као и назив општине/града, односно стране државе и број бирачког места на којем је подносилац захтева уписан у извод из бирачког списка.

(2) Захтев се подноси према следећим обрасцима:

1) на Обрасцу З-1 подноси се захтев локалној изборној комисији за добијање информације о томе да ли је у изводу из бирачког списка евидентирано да је бирач гласао на изборима;

2) на Обрасцу З-2 подноси се захтев Комисији за добијање информације о томе да ли је у изводу из бирачког списка евидентирано да је бирач гласао на изборима на бирачком месту у иностранству;

3) на Обрасцу З-3 подноси се захтев локалној изборној комисији за увид у извод из бирачког списка у циљу провере да ли је у изводу из бирачког списка евидентирано да је бирач гласао на изборима;

4) на Обрасцу З-4 подноси се захтев Комисији за увид у извод из бирачког списка у циљу провере да ли је у изводу из бирачког списка евидентирано да је бирач гласао на изборима на бирачком месту у иностранству.

(3) Обрасци З-1, З-2, З-3 и З-4 саставни су део овог упутства.

(4) Локална изборна комисија, односно Комисија је дужна да поступи по захтеву који није поднет на прописаном обрасцу, ако тај захтев садржи све податке из става 1. овог члана.

(5) Уз захтев се обавезно прилаже и очитана лична карта, односно фотокопија личне карте или фотокопија пасоша подносиоца захтева.

(6) Подносилац захтева који услед телесне или сензорне онеспособљености (особа са инвалидитетом) није у стању да својеручно потпише захтев може да се потпише тако што ће на одговарајуће место у захтеву отиснути печат који садржи податке о његовом личном идентитету, односно печат са угравираним потписом (факсимил).

**Начин подношења захтева**

**Члан 4.**

(1) Захтев се подноси у писменој форми, предајом на писарници локалне изборне комисије, односно Комисије или путем поште.

(2) Захтев се може поднети и путем веб-презентације Комисије.

**III. ПОСТУПАЊЕ ПО ЗАХТЕВУ**

**Поступање**

**Члан 5.**

(1) Уколико поднети захтев садржи све податке наведене у члану 3. став 1. овог упутства, локална изборна комисија, односно Комисија без одлагања, а најкасније у року од 30 дана од дана подношења захтева писменим путем обавештава подносиоца захтева о томе да ли је у изводу из бирачког списка евидентирано да је гласао на изборима односно када ће моћи да изврши увид у извод из бирачког списка.

(2) Рок из става 1. овог члана, може се продужити за још 60 дана ако је то неопходно, услед великог броја поднетих захтева.

(3) О продужењу рока и разлозима за то продужење локална изборна комисија, односно Комисија обавештава подносиоца захтева у року од 30 дана од дана подношења захтева.

**Место и начин увида**

**Члан 6.**

(1) Увид у извод из бирачког списка врши се у просторијама општинске/градске управе, односно Комисије.

(2) Ради заштите података о личности осталих гласача, увид се може вршити само уз употребу одговарајућег шаблона који ће тај увид ограничити само на онај ред у изводу из бирачког списка који се односи на подносиоца захтева.

**IV. ЗАВРШНA ОДРЕДБA**

**Објављивање и ступање на снагу упутства**

**Члан 7.**

(1) Ово упутство се објављује у „Службеном гласнику Републике Србије“ и на веб-презентацији Комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-458/22

У Београду, 12. фебруара 2022. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић